Vlugtelinge wil SA dringend verlaat | Netwerk24
Deur Warda Meyer 17 Oktober 2019 21:49
Vlugtelinge kampeer buite die kantore van die Verenigde Nasies se Raad vir Menseregte in Kaapstad. Foto: Jaco Marais
Honderde vlugtelinge en asielsoekers in Kaapstad kamp sedert verlede week buite die kantore van die Verenigde Nasies (VN) se Raad vir Menseregte.
Hulle vra hulp om Suid-Afrika te verlaat weens xenofobie en ’n gebroke asielregstelsel.
Dit kom ná die onlangse toename in aanvalle op buitelanders wat in Suid-Afrika woon.
Die groep van dwarsoor Afrika en selfs so ver as Bangladesj slaap sedert 8 Oktober buite die VN-kantore in die Waldorf-arkade in Burgstraat.
Alimasi Elysee van die Demokratiese Republiek van die Kongo, sê hulle gaan nie ’n voet verskuif totdat hulle uit Suid-Afrika gevat word nie, want Suid-Afrikaners wil nie buitelanders hier hê nie.
Elysee sê baie vlugtelinge sukkel geweldig met die departement van binnelandse sake oor hul dokumentasie.
Volgens Elysee is dit ’n daaglikse stryd om in Suid-Afrika aan te pas en gelukkig te wees.
“Ons wag nog vir terugvoering, maar ons is hoopvol. Al wat ons nou wil hê, is om die land te verlaat na ’n plek waar ons veilig kan wees. Ons het nie ’n keuse nie. Mense wil ons nie hier hê nie,” het hy gesê.
Die vlugtelinge, wat vroue en kinders insluit, weier om uiteen te gaan totdat die VN ’n oplossing bied. Hulle wil hê die VN moet hulle repatrieer na veiliger lande waar hulle nie bedreig word nie.
Hulle hou plakkate vas wat lui: “Vlugtelinge in Suid-Afrika wil die land verlaat weens xenofobie”; “Ons is nie veilig in Suid-Afrika nie”; “Suid-Afrika maak vlugtelinge dood”; en “Vlugtelinge benodig ’n veilige plek om te gaan buite Suid-Afrika”.
Vlugtelinge eis dat die VN se Raad vir Menseregte hulle help om Suid-Afrika te verlaat. Foto: Jaco Marais
Vroue en kinders tel onder die vlugtelinge wat Suid-Afrika wil verlaat.Foto: Jaco Marais
Die vlugtelinge wat buite die VN-kantore in Kaapstad saamdrom. Foto: Jaco Marais
Vroue en kinders tel onder die vlugtelinge wat Suid-Afrika wil verlaatFoto: Jaco Marais
’n Vrou en haar kind sit voor die kantore van die VN se Raad vir Menseregte in Kaapstad. Foto: Jaco Marais
Meer oor: Vlugtelinge | Verenigde Nasies
Rapport sê: Ons moet praat oor wie na SA kan kom